pythainlp/thaigov-v2-corpus-22032023 huggingface dataset:
วันพุธที่ 19 พฤษภาคม 2564
กรมการขนส่งทางบก เปิดให้รถโดยสารสาธารณะทุกประเภทในเขตกรุงเทพฯ ลงทะเบียนเพื่อเข้ารับวัคซีน COVID-19 โดยไม่เสียค่าใช้จ่าย
กรมการขนส่งทางบก เปิดให้รถโดยสารสาธารณะทุกประเภทในเขตกรุงเทพฯ ลงทะเบียนเพื่อเข้ารับวัคซีน COVID-19 โดยไม่เสียค่าใช้จ่าย สำหรับผู้ให้บริการรถโดยสารสาธารณะต่างจังหวัด ลงทะเบียนได้ที่สำนักงานขนส่งจังหวัด
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามนโยบายนายกรัฐมนตรีให้เร่งรัดการฉีดวัคซีน COVID-19 และกำหนดเป็นวาระแห่งชาตินั้น นายศักดิ์สยาม ชิดชอบ รัฐมนตรีว่าการกระทรวงคมนาคม ได้หารือร่วมกับกระทรวงสาธารณสุขในการใช้สถานีกลางบางซื่อเป็นศูนย์ฉีดวัคซีนป้องกันโรคติดเชื้อไวรัส COVID-19 ให้แก่ผู้ให้บริการในระบบขนส่งสาธารณะทุกประเภทในเขตกรุงเทพฯ โดยไม่เสียค่าใช้จ่าย ตั้งแต่วันที่ 24 - 31 พฤษภาคม 2564 เพื่อสร้างภูมิคุ้มกันและป้องกันการแพร่ระบาดของโรคติดเชื้อไวรัส COVID-19 ในระบบขนส่งสาธารณะ โดยให้หน่วยงานในสังกัดที่เกี่ยวข้องสำรวจและรวบรวมรายชื่อผู้ให้บริการระบบขนส่งสาธารณะทุกประเภท เพื่อจัดการให้บริการอย่างทั่วถึงและเป็นไปด้วยความรวดเร็ว ดังนั้น กรมการขนส่งทางบก (ขบ.) จึงขอให้ผู้ให้บริการรถโดยสารสาธารณะทุกประเภทในเขตกรุงเทพฯ ลงทะเบียนภายในวันที่ 21 พฤษภาคม 2564 เพื่อรวบรวมรายชื่อส่งให้กระทรวงคมนาคมจัดกลุ่มการให้บริการวัคซีนแก่ผู้ให้บริการในระบบขนส่งสาธารณะครอบคลุมทุกประเภทได้อย่างรวดเร็ว เนื่องจากเป็นกลุ่มที่มีความเสี่ยงในการติดเชื้อสูง โดยสามารถลงทะเบียนผ่านช่องทางต่าง ๆ ดังนี้
1. รถโดยสารประจำทางหมวด 1 หมวด 4 เอกชน และรถยนต์สี่ล้อเล็กรับจ้าง ลงทะเบียนได้ที่ผู้ประกอบการขนส่งที่ตนสังกัดอยู่ หรือลงทะเบียนผ่านเว็บไซต์ ขบ. www.dlt.go.th หรือยื่นความจำนงได้ที่สำนักงานขนส่งกรุงเทพมหานคร พื้นที่ 1 - 5 หรือสำนักการขนส่งผู้โดยสาร ขบ.
2. รถยนต์สามล้อรับจ้าง (รถตุ๊กตุ๊ก) ลงทะเบียนได้ที่สหกรณ์ที่ตนเป็นสมาชิก หรือลงทะเบียนผ่านเว็บไซต์ ขบ. www.dlt.go.th หรือยื่นความจำนงได้ที่สำนักงานขนส่งกรุงเทพมหานคร พื้นที่ 1 - 5 หรือสำนักการขนส่งผู้โดยสาร ขบ.
3. รถจักรยานยนต์สาธารณะ ลงทะเบียนได้ที่หัวหน้าวินที่ผู้ขับขี่เป็นสมาชิกภายในวิน หรือลงทะเบียนผ่านเว็บไซต์ ขบ. www.dlt.go.th หรือยื่นความจำนงได้ที่สำนักการขนส่งผู้โดยสาร ขบ. และสำนักงานขนส่งมหานคร พื้นที่ 1 - 5
4. รถแท็กซี่นิติบุคคล ลงทะเบียนได้ที่นิติบุคคลหรือสมาคมที่สังกัด หรือลงทะเบียนผ่านเว็บไซต์ ขบ. www.dlt.go.th หรือยื่นความจำนงได้ที่สำนักงานขนส่งกรุงเทพมหานคร พื้นที่ 1 - 5 หรือสำนักการขนส่งผู้โดยสาร ขบ.
5. รถแท็กซี่ส่วนบุคคล ลงทะเบียนผ่านเว็บไซต์ ขบ. www.dlt.go.th หรือยื่นความจำนงได้ที่สำนักงานขนส่งกรุงเทพมหานคร พื้นที่ 1 - 5 หรือสำนักการขนส่งผู้โดยสาร ขบ.
ทั้งนี้ ผู้ที่ได้รับสิทธิเข้ารับการฉีดวัคซีน ขบ. จะส่งข้อความ SMS แจ้งวันและเวลาให้ทราบก่อนถึงวันที่กำหนดฉีดตามหมายเลขโทรศัพท์ที่ได้ลงทะเบียนไว้ ดังนั้น ในการลงทะเบียนจึงขอให้ระบุข้อมูลปัจจุบันที่สามารถติดต่อได้และตรวจสอบความถูกต้องให้เรียบร้อย สำหรับข้อปฏิบัติในวันที่เดินทางไปฉีดวัคซีน ให้ผู้ที่ได้รับสิทธิเข้ารับการฉีดวัคซีนเตรียมบัตรประจำตัวประชาชน และแต่งกายด้วยชุดที่ใช้ในการประกอบอาชีพให้บริการรถโดยสารสาธารณะแต่ละประเภท เพื่อให้เจ้าหน้าที่สามารถอำนวยความสะดวกและให้เข้ารับบริการได้อย่างรวดเร็ว สอบถามข้อมูลเพิ่มเติมได้ที่ สำนักงานขนส่งกรุงเทพมหานคร พื้นที่ 1 - 5 หรือสำนักการขนส่งผู้โดยสาร ขบ. หรือสายด่วน 1584 สำหรับผู้ให้บริการรถโดยสารสาธารณะในส่วนภูมิภาคลงทะเบียนหรือสอบถามข้อมูลได้ที่สำนักงานขนส่งจังหวัดนั้น ๆ
วันพุธที่ 19 พฤษภาคม 2564
ทูน่าโลก ครั้งที่ 16
“ไทย” เป็นเจ้าภาพร่วมจัดประชุมใหญ่ “ทูน่าโลก ครั้งที่ 16” ใน Theme “การก้าวผ่านช่วงเวลาที่ยากลำบาก (โควิด - 19) ของอุตสาหกรรมปลาทูน่าโลก” พร้อมเดินหน้าผลักดันอุตสาหกรรมปลาทูน่าโลกสู่ความยั่งยืน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังร่วมเปิดการประชุมและจัดแสดงสินค้า “ทูน่าโลก ครั้งที่ 16” (The Sixteenth INFOFISH World Tuna Trade Conference and Exhibition - Virtual) หรือ “INFOFISH TUNA 2021” ซึ่งจัดขึ้นระหว่างวันที่ 19 - 21 พฤษภาคม 2564 ผ่านระบบออนไลน์เป็นครั้งแรก ทาง www.tuna2021.vfairs.com ว่า การประชุมและจัดแสดงสินค้าในครั้งนี้ เป็นความร่วมมือระหว่าง INFOFISH ร่วมกับกรมประมง (DOF) สมาคมอุตสาหกรรมทูน่าไทย (TTIA) คณะกรรมาธิการปลาทูน่าแห่งมหาสมุทรอินเดีย (IOTC) คณะกรรมาธิการปลาทูน่าเขตร้อนทวีปอเมริกา (IATTC) และคณะกรรมาธิการประมงแห่งมหาสมุทรแปซิฟิกตะวันตกและตอนกลาง (WCPFC) ที่กำหนดจัดขึ้นเป็นประจำทุก ๆ 2 ปี และประเทศไทยได้รับเกียรติให้เป็นเจ้าภาพร่วมจัดการประชุมมาแล้ว 8 ครั้ง ตั้งแต่ปี 2547 ซึ่งมุ่งหวังที่จะให้งานดังกล่าวเป็นการประชุมทางด้านวิชาการและการค้าปลาทูน่าของโลกที่ใหญ่ที่สุด โดยมีวัตถุประสงค์เพื่อแลกเปลี่ยนข้อมูลข่าวสารในอุตสาหกรรมปลาทูน่าอย่างรอบด้าน อาทิ ความรู้ทางวิชาการ สภาวะทรัพยากรปลาทูน่าทั่วโลก การบริหารจัดการทรัพยากรปลาทูน่า การพัฒนาเทคโนโลยีและนวัตกรรม การกำหนดมาตรการทางกฎหมายต่าง ๆ การค้าและการตลาด ตลอดจนปัญหาและอุปสรรคในเชิงธุรกิจ รวมถึงการอำนวยความสะดวกในการเจรจาทางธุรกิจระหว่างผู้ซื้อและผู้ขายภายในงาน ซึ่งจะทำให้เกิดประโยชน์อย่างยั่งยืน
สำหรับผลิตภัณฑ์จากอุตสาหกรรมปลาทูน่านั้น เป็นหนึ่งในผลิตภัณฑ์สัตว์น้ำที่ได้รับความนิยมมากที่สุดในโลก และเป็นผลิตภัณฑ์ที่มีห่วงโซ่คุณค่าทางการค้าสูง อีกทั้งตลาดสำหรับผลิตภัณฑ์ปลาทูน่าได้เพิ่มขึ้นอย่างรวดเร็ว เพื่อตอบสนองความต้องการของผู้บริโภคทั่วโลก ในปี 2020 มีรายงานว่าการส่งออกผลิตภัณฑ์ปลาทูน่าของโลก อยู่ที่ประมาณ 3,042,000 ตัน ปริมาณเพิ่มขึ้น 14.20% จากปี 2015 และการประมงปลาทูน่าเชิงพาณิชย์เป็นส่วนสำคัญของการพัฒนาด้านเศรษฐกิจและสังคม ที่ไม่ส่งผลเสียต่อทรัพยากรธรรมชาติและสิ่งแวดล้อม (Blue economy) ซึ่งปลาทูน่ากระป๋องหรือปลาทูน่าดิบ (ซาชิมิ) ไม่ได้เป็นเพียงสินค้าที่มีความต้องการสูงเท่านั้น แต่ยังเป็นแหล่งโปรตีนที่สําคัญของโลก และทูน่ายังมีความสำคัญในห่วงโซ่อาหารในน่านน้ำเขตร้อนและเขตอบอุ่น ที่เกื้อกูลวิถีชีวิตความเป็นอยู่ชาวประมงพื้นบ้าน อย่างไรก็ตาม ปัจจุบันอุตสาหกรรมปลาทูน่ากําลังเผชิญกับความท้าทายหลายประการ โดยเฉพาะอย่างยิ่ง การสร้างความเชื่อมั่นให้กับผู้บริโภคว่าสามารถตรวจสอบแหล่งที่มาของปลาทูน่า และวัตถุดิบที่ใช้ในการผลิตผลิตภัณฑ์ปลาทูน่าว่าไม่ได้มาจากการประมง IUU และสอดคล้องกับมาตรฐานสากล รวมทั้งเป็นไปเพื่อสนับสนุนความยั่งยืนของทรัพยากรปลาทูน่าของโลก
“ประเทศไทยในฐานะผู้ผลิตผลิตภัณฑ์ทูน่าที่มีคุณภาพให้กับตลาดโลก ได้ให้ความสำคัญกับความยั่งยืนของทรัพยากรปลาทูน่า ซึ่งถือว่าเป็นต้นทางที่ส่งผลต่อความยั่งยืนของอุตสาหกรรมปลาทูน่า โดยการสร้างระบบการควบคุม และระบบการตรวจสอบย้อนกลับที่มีประสิทธิภาพ เพื่อให้ทราบแหล่งที่มาของปลาทูน่าว่ามาจากการทำประมงที่ถูกต้องและได้มาตรฐานสากล และขอสนับสนุนให้ทุกประเทศและทุกภาคส่วนได้ร่วมกันขับเคลื่อนดำเนินการ เพื่อให้อุตสาหกรรมปลาทูน่าเป็นอุตสาหกรรมที่สร้างความมั่นคงทางอาหาร (Food Security) และสนับสนุนการทำประมงที่ยั่งยืนภายใต้เป้าหมายการพัฒนาที่ยั่งยืน เพื่ออนุรักษ์และใช้ประโยชน์จากมหาสมุทรและทรัพยากรทางทะเล เพื่อการพัฒนาอย่างยั่งยืนต่อไป” ดร.เฉลิมชัย กล่าว
วันพุธที่ 19 พฤษภาคม 2564
กรมการขนส่งทางราง กระทรวงคมนาคม ร่วมประชุมหารือแนวทางการดำเนินการก่อสร้างสถานีรถไฟความเร็วสูงอยุธยา
นายกิตติพันธ์ ปานจันทร์ อธิบดีกรมการขนส่งทางราง เป็นประธานการประชุมหารือแนวทางการดำเนินการก่อสร้างสถานีรถไฟความเร็วสูงอยุธยา
พร้อมด้วย นายพิเชฐ คุณาธรรมรักษ์ รองอธิบดีกรมการชนส่งทางราง และผู้แทนจาก สำนักงานปลัดกระทรวงคมนาคม สำนักงานสภาพัฒนาการเศรษฐกิจและสังคมแห่งชาติ กรมศิลปากร สํานักงานนโยบายและแผนทรัพยากรธรรมชาติและสิ่งแวดล้อม กรมโยธาธิการและผังเมือง และการรถไฟแห่งประเทศไทย เข้าร่วมประชุม
ที่ประชุมได้พิจารณาแนวทางก่อสร้างสถานีรถไฟความเร็วสูงอยุธยา 5 แนวทาง ดังนี้
1. ก่อสร้างเป็นลักษณะสถานีและทางวิ่งใต้ดิน
2. ก่อสร้างเส้นทางรถไฟเลี่ยงพื้นที่มรดกโลก
3. ก่อสร้างสถานีก่อนถึงสถานีรถไฟอยุธยาเดิม หรือเลยออกไป
4. ก่อสร้างสถานีในตำแหน่งสถานีเดิมพร้อมจัดทําผังเมืองเฉพาะ
5. ก่อสร้างเฉพาะทางวิ่งไปก่อน โดยจะกำหนดที่ตั้งสถานีภายหลัง
ทั้งนี้ จะมีการนำเสนอข้อมูลดังกล่าวให้คณะกรรมการแห่งชาติว่าด้วยอนุสัญญาคุ้มครองมรดกโลก พิจารณาในวันที่ 24 พฤษภาคม 2564 ต่อไป
วันพุธที่ 19 พฤษภาคม 2564
รมว.ยุติธรรม ยกระดับคุมโควิด ตั้งศูนย์ป้องกันมอบปลัด ยธ. เป็น ผอ. มั่นใจหยุดการแพร่ระบาดได้ ขอให้ผบ.ทุกเรือนจำทำตาม มาตรฐาน SOP
นายสมศักดิ์ เทพสุทิน รัฐมนตรีว่าการกระทรวงยุติธรรม ยกระดับคุมโควิด ตั้งศูนย์ป้องกันมอบปลัดกระทรวงยุติธรรมเป็นผู้อำนวยการศูนย์ มั่นใจหยุดการแพร่ระบาดได้ พร้อมให้ ผบ.ทุกเรือนจำทำตาม มาตรฐาน SOP
เมื่อวันที่ 19 พ.ค. 2564 ที่กระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ตามตัวเลขขณะนี้กรมราชทัณฑ์ได้ตรวจเชื้อโควิด-19 ผู้ต้องขัง พบผู้ติดเชื้อรวมแล้ว ขณะนี้มีทั้งหมด 13,200 ราย โดยรักษาหายแล้ว 433 ราย อยู่ในระหว่างรักษาตัว 12,767 ราย ส่วนใหญ่เป็นผู้ต้องขังเรือนจำพื้นที่ส่วนกลาง เช่น เรือนจำพิเศษกรุงเทพ เรือนจำกลางคลองเปรม ดังนั้นตนจึงคิดว่าต้องยกระดับการป้องกันได้จัดตั้งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นผู้อำนวยการศูนย์ นายนิยม เติมศรีสุข รองปลัดกระทรวงยุติธรรม และนายอายุตม์ สินธพพันธุ์ อธิบดีกรมราชทัณฑ์ เป็นรองผู้อำนวยการ มีอธิบดีกรมต่างๆร่วมเป็นคณะทำงาน โดยในส่วนของแพทย์ มีนายแพทย์ปรีชา เปรมปรี รองอธิบดีกรมควบคุมโรค และนายแพทย์เอนก มุ่งอ้อมกลาง ผู้อำนวยการสำนักงานควบคุมโรคที่ 4 จ.สระบุรี ร่วมเป็นคณะทำงานด้วย
นายสมศักดิ์ กล่าวอีกว่า เหตุผลที่ต้องเอาปลัดกระทรวงยุติธรรมมาเป็นผู้อำนวยการ เพราะเราต้องการตรวจให้ครบทุกกรม และตนยังเห็นว่ามีผู้ต้องขังล้นเรือนจำ บางเรือนจำมีผู้ต้องขังเกินจากความเป็นอยู่ ตามมาตรฐาน 1.2 ตร.ม.ต่อคน หากเรือนจำไหนเกลี่ยคนไม่ให้แออัดไม่ได้ แล้วมีเชื้อโควิดเข้าไป ผบ.เรือนจำต้องรับผิดชอบ และต้องเข้าใจ Standard Operation Procedure (SOP) หรือมาตรฐานการปฏิบัติงาน ซึ่งเราได้ประชุมกันเมื่อก่อนหน้าที่จะมีโควิดระบาดละลอกใหม่ และได้ให้ ผบ.เรือนจำทั้งหลายได้รับรู้ความเป็นมาตรฐานต้องปฏิบัติอย่างไร ขอให้ทุกคนอย่าหลงลืม อย่าปล่อยปะละเลยไม่สนใจ ไม่ปฏิบัติตามกรอบหรือระเบียบที่วางไว้ หากมีคนติดเชื้อขึ้นมาท่านต้องรับผิดชอบ และข้าราชการในกระทรวงยุติธรรมทุกคนต้องฉีดวัคซีนให้ครบสองเข็มให้เร็วที่สุด หากไม่ครบกระทรวงจะช่วยหาและดูแลให้ อย่านิ่งเฉยในเรื่องของวัคซีน หากกรมไหนยังไม่ครบให้รีบแจ้ง เพราะหากเราไม่ทำให้เรียบร้อยจะกระทบคนอื่นด้วย เราเป็นข้าราชการต้องเป็นผู้นำไม่ให้เกิดปัญหาต่างๆ
"การพัฒนาการของโรคยังไม่หยุดแต่เรามั่นใจว่าจะต้องหยุดการแพร่ระบาดได้ เพราะมีแนวทางที่เราเตรียมไว้แล้ว คือ วัคซีน แต่เราต้องเร่งตรวจเชิงรุกให้ครบ 100%ด้วย โดยเมื่อวานมีผู้ต้องขังติดเชื้อ 11,670 ราย ซึ่งสาเหตุที่วันนี้ยอดเพิ่มขึ้นเพราะโรคอยู่ในช่วงของการฟักตัว แต่ผมเชื่อว่ามาตรการต่างๆจะช่วยแก้ปัญหาได้อย่างแน่นอน" นายสมศักดิ์ กล่าว
วันพุธที่ 19 พฤษภาคม 2564
การประกาศผลทบทวนสิทธิ์สำหรับประชาชนกลุ่มผู้ที่ต้องการความช่วยเหลือเป็นพิเศษ
ความคืบหน้าโครงการเราชนะจะประกาศผลการทบทวนสิทธิ์สำหรับประชาชนกลุ่มผู้ที่ต้องการความช่วยเหลือเป็นพิเศษที่ไม่ผ่านการคัดกรองคุณสมบัติและแสดงความประสงค์ขอทบทวนสิทธิ์ทางเว็บไซต์ www.เราชนะ.com ระหว่างวันที่ 6 มี.ค.– 13 พ.ค.2564 ตั้งแต่วันที่ 21พ.ค.2564
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าว่าโครงการเราชนะ (โครงการฯ) จะประกาศผลการทบทวนสิทธิ์สำหรับประชาชนกลุ่มผู้ที่ต้องการความช่วยเหลือเป็นพิเศษ (กลุ่มผู้ไม่มีสมาร์ทโฟน) ที่ไม่ผ่านการคัดกรองคุณสมบัติและได้แสดงความประสงค์ขอทบทวนสิทธิ์ทางเว็บไซต์ www.เราชนะ.com ระหว่างวันที่ 6 มีนาคม – 13 พฤษภาคม 2564 ตั้งแต่วันที่ 21 พฤษภาคม 2564 เป็นต้นไป ทางเว็บไซต์ www.เราชนะ.com หรือ Call Center ของธนาคารกรุงไทย จำกัด (มหาชน) (ธนาคารกรุงไทยฯ) หมายเลขโทรศัพท์ 0 2111 1122 โดยผู้ผ่านการคัดกรองคุณสมบัติจะได้รับการโอนวงเงินสิทธิ์ครั้งแรก จำนวน 8,000 บาท ในวันที่ 22 พฤษภาคม 2564 และจะได้รับการโอนวงเงินสิทธิ์ที่รัฐบาลสนับสนุนเพิ่มเติมอีกจำนวน 1,000 บาท ในวันที่ 28พฤษภาคม 2564 รวม 9,000 บาท ทั้งนี้สามารถใช้จ่ายวงเงินสิทธิ์ผ่านบัตรประจำตัวประชาชนแบบอเนกประสงค์ (Smart Card) ได้ที่ผู้ประกอบการร้านค้าหรือผู้ให้บริการที่เข้าร่วมโครงการฯ ตั้งแต่วันที่ 22 พฤษภาคม – 30 มิถุนายน 2564
นอกจากนี้ โฆษกกระทรวงการคลังได้แจ้งเพิ่มเติมว่าสำหรับประชาชนประชาชนกลุ่มที่แสดงความประสงค์ขอทบทวนสิทธิ์โดยได้ยื่นแบบแสดงรายการภาษีเงินได้บุคคลธรรมดาของปีภาษี 2563 ผ่านเครือข่ายอินเทอร์เน็ตของกรมสรรพากรภายในเวลาที่กำหนดรวมถึงกรณีที่ผลการทบทวนสิทธิ์ในกรณีอื่นๆที่อาจคลาดเคลื่อนจากข้อเท็จจริงสามารถตรวจสอบผลการทบทวนสิทธิ์ใหม่อีกครั้งตั้งแต่วันที่ 21 พฤษภาคม 2564 เป็นต้นไป ทางเว็บไซต์ www.เราชนะ.com หรือ Call Center ของธนาคารกรุงไทยฯ หมายเลขโทรศัพท์ 0 2111 1122
โฆษกกระทรวงการคลังได้แถลงเพิ่มเติมถึงความคืบหน้าของโครงการฯ ณ วันที่ 19 พฤษภาคม 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 73,954 ล้านบาท 2) ประชาชนกลุ่มที่อยู่ในระบบฐานข้อมูลของแอปพลิเคชัน “เป๋าตัง” ในโครงการเราเที่ยวด้วยกันและคนละครึ่งและกลุ่มประชาชนทั่วไปที่ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการฯแล้ว จำนวน 16.8 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมา จำนวน 116,258 ล้านบาท และ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.4ล้านคน มียอดใช้จ่ายวงเงินสิทธิ์สะสมตั้งแต่วันที่5 มีนาคม 2564 เป็นต้นมา จำนวน 15,685ล้านบาท ทำให้มีผู้ได้รับสิทธิ์ในโครงการฯ แล้ว รวมทั้งสิ้นจำนวน 32.9 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า 205,897 ล้านบาท และมีผู้ได้รับสิทธิ์ในโครงการฯ ที่ใช้จ่ายจนครบวงเงินสิทธิ์เดิมจำนวน 7,000 บาท แล้ว จำนวน 25.6 ล้านคน ซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน” ร้านค้าคนละครึ่งที่ตกลงยินยอมเข้าร่วมโครงการฯ รวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการฯ จำนวนทั้งสิ้นมากกว่า 1.3 ล้านกิจการ
สำนักงานเศรษฐกิจการคลัง โทร. 02273 9020 ต่อ 3533 3566 3579 และ 3595 (เฉพาะวันและเวลาราชการ)
Call Center ธนาคารกรุงไทยฯโทร. 021111122(ตลอด 24 ชั่วโมง)
วันพุธที่ 19 พฤษภาคม 2564
“อนุทิน” รับมอบเครื่องเอกซเรย์ปอด และเครื่องเอกซเรย์เคลื่อนที่ระบบดิจิตอล
รองนายกรัฐมนตรีและรัฐมนตรีว่าการกระทรวงสาธารณสุขรับมอบเครื่องเอกซเรย์ปอด และเครื่องเอกซเรย์เคลื่อนที่ระบบดิจิตอล รวมมูลค่า 4,600,000 บาท  เพื่อสนับสนุนการดำเนินงานโรงพยาบาลเกาะสมุยและโรงพยาบาลเกาะพงัน จังหวัดสุราษฎร์ธานี
รองนายกรัฐมนตรีและรัฐมนตรีว่าการกระทรวงสาธารณสุขรับมอบเครื่องเอกซเรย์ปอด และเครื่องเอกซเรย์เคลื่อนที่ระบบดิจิตอล รวมมูลค่า 4,600,000 บาท เพื่อสนับสนุนการดำเนินงานโรงพยาบาลเกาะสมุยและโรงพยาบาลเกาะพงัน จังหวัดสุราษฎร์ธานี
วันนี้ (19 พฤษภาคม 2564) นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข พร้อมด้วยนพ.เกียรติภูมิ วงศ์รจิต ปลัดกระทรวงสาธารณสุข และคณะผู้บริหาร รับมอบอุปกรณ์ทางการแพทย์ เครื่องเอกซเรย์เคลื่อนที่ระบบดิจิตอล 1 เครื่อง มูลค่า 3,500,000 บาท เครื่องเอกซเรย์ปอดเคลื่อนที่1 เครื่องมูลค่า 1,100,000 บาท จากคุณอัจฉราพร ศิริไพรวัน ประธานกรรมการบริหาร และคุณรพิ พินิจชอบกรรมการผู้จัดการใหญ่ ตัวแทนมูลนิธิเขมไชย รสานนท์ โดย รสา กรุ๊ป และรับมอบหน้ากากอนามัย จำนวน 200,000 ชิ้น มูลค่า 400,000 บาท จากบริษัท ซิงเสียนเยอะเป้า จำกัด และสมาคม จิ้นเจียง ฉวนโจว ประเทศไทย
นายอนุทิน กล่าวว่า ในฐานะรัฐมนตรีว่าการกระทรวงสาธารณสุข และตัวแทนรัฐบาลขอขอบคุณผู้มีจิตศรัทธาที่นำเครื่องเอกซเรย์เคลื่อนที่ระบบดิจิตอล มามอบให้กับโรงพยาบาลเกาะสมุย จังหวัดสุราษฎร์ธานี และเครื่องเอกซเรย์ปอด มอบให้กับโรงพยาบาลเกาะพงัน จังหวัดสุราษฎร์ธานี เพื่อสนับสนุนการดูแลรักษาผู้ป่วยโรคโควิด 19ซึ่งอุปกรณ์ทางการแพทย์ทั้ง 2 เครื่องนี้มีความสำคัญมาก ในการดูแลผู้ติดเชื้อทุกคนจะต้องได้รับการx-ray ก่อนที่นำเข้าสู่ระบบการรักษา และสำหรับหน้ากากอนามัยที่ได้รับในวันนี้ กระทรวงสาธารณสุขจะเร่งกระจายไปยังจังหวัดต่างๆเพื่อนำไปให้บุคลากรทางการแพทย์ อสม. และผู้เกี่ยวข้องในการใช้ปฏิบัติงานต่อไป
“ในช่วงสถานการณ์โควิด 19 การมีอุปกรณ์ทางการแพทย์ที่ทันสมัย ยาและเวชภัณฑ์ที่พร้อม จะสามารถให้การดูแลรักษาชีวิตผู้ป่วยได้ทันท่วงที เกิดความปลอดภัย และลดการเสียชีวิตได้” นายอนุทินกล่าว
******************************************19 พฤษภาคม 2564
วันพุธที่ 19 พฤษภาคม 2564
“รมว.วราวุธ นั่งหัวโต๊ะ ประชุมขับเคลื่อนการดำเนินงานอุทยานธรณีของประเทศไทย”
“รมว.วราวุธ นั่งหัวโต๊ะ ประชุมขับเคลื่อนการดำเนินงานอุทยานธรณีของประเทศไทย”
วันนี้ (วันพุธที่ 19 พฤษภาคม 2564 ) เวลา 10.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุม คณะกรรมการแห่งชาติว่าด้วยอุทยานธรณี ครั้งที่ 1/2564 ผ่านระบบ VDO Conference ณ ห้องประชุมชั้น 17 อาคารกระทรวงทรัพยากรธรรมชาติและสิ่งแวดล้อม โดยมี นายสมหมาย เตชวาล อธิบดีกรมทรัพยากรธรณี เข้าร่วมการประชุมครั้งนี้ด้วย
โดยในที่ประชุมได้รับทราบถึงการดำเนินงานการอนุรักษ์มรดกธรณีและอุทยานธรณีที่ผ่านมา มีการแต่งตั้งคณะอนุกรรมการฯ ทั้งด้านนโยบาย ด้านการส่งเสริม ด้านการประเมินพื้นที่ ด้านวิชาการ ด้านเครือข่ายอุทยานธรณีประเทศไทย รวมถึง อนุกรรมการเชิงพื้นที่ของอุทยานธรณีระดับประเทศและระดับโลก
พร้อมทั้ง ยังได้รับทราบถึงการจัดการประชุมเครือข่ายอุทยานธรณีโลกของยูเนสโก ครั้งที่ 9 (9th International Conference on UNESCO Global Geoparks) ณ อุทยานธรณีโลกเกาะเชจู ประเทศเกาหลี อีกด้วย
ในโอกาสนี้ ที่ประชุมยังได้ร่วมกันพิจารณาร่างนโยบายการอนุรักษ์มรดกธรณีและการดำเนินงานอุทยานธรณี และแผนปฏิบัติการด้านการอนุรักษ์แหล่งมรดกธรณีและการดำเนินงานอุทยานธรณีระยะที่ 1 (พ.ศ. 2564 - 2570) และแผนปฏิบัติงานอื่น ๆ เพื่อขับเคลื่อนการดำเนินงานเชิงรุก รวมถึง ยังได้พิจารณาการแสดงเจตจำนงของอุทยานธรนีขอนแก่น เพื่อขอรับรองเป็นอุทยานธรณีโลกจากยูเนสโก
นอกจากนั้น ที่ประชุมยังมีมติเห็นชอบให้มีการจัดการประชุมเครือข่ายอุทยานธรณีประเทศไทย (Thailand Geoparks Network: TGN) ครั้งที่ 1 ณ อุทยานธรณีโลกสตูล จังหวัดสตูล และการจัดการประชุมเครือข่ายอุทยานธรณีภาคพื้นเอเชียแปซิฟิกครั้งที่ 7 (The 7th Asia Pacific Geoparks Network Symposium) ที่จะจัดขึ้นในเดือน กันยายน 2564 ณ อุทยานธรณีโลก จังหวัดสตูล ด้วย
สำหรับการประชุมครั้งนี้ นับเป็นก้าวสำคัญของการอนุรักษ์แหล่งมรดกธรณี และถือเป็นการขับเคลื่อนการดำเนินงานอุทยานธรณีของประเทศไทยเชิงรุกอย่างเป็นรูปธรรมมากขึ้น โดยการดำเนินงานอุทยานธรณีจะทำให้เกิดการตระหนักรับรู้ถึงการอนุรักษ์แหล่งทรัพยากรธรรมชาติและสิ่งแวดล้อม พร้อมทั้งได้ประโยชน์ในการพัฒนาเศรษฐกิจของชุมชนท้องถิ่นอีกด้วย
วันพุธที่ 19 พฤษภาคม 2564
สรรพากรร่วมต้านโควิดขยายเวลายกเว้น VATนำเข้ายา เวชภัณฑ์และเครื่องมือแพทย์สำหรับบริจาคเพื่อสาธารณกุศล
ครม.อนุมัติหลักการขยายเวลามาตรการภาษีเพื่อสนับสนุนการนำเข้ายา เวชภัณฑ์และเครื่องมือแพทย์ต้าน COVID-19 ที่บริจาคเป็นสาธารณกุศล โดยยกเว้นภาษีมูลค่าเพิ่ม (VAT) สำหรับการนำเข้าสินค้าที่ใช้รักษา วินิจฉัย หรือป้องกันโรค COVID-19
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า “คณะรัฐมนตรีอนุมัติหลักการขยายเวลามาตรการภาษีเพื่อสนับสนุนการนำเข้ายา เวชภัณฑ์และเครื่องมือแพทย์ต้านโรคติดเชื้อไวรัสโคโรนา 2019 (COVID-19)ที่บริจาคเป็นสาธารณกุศล โดยยกเว้นภาษีมูลค่าเพิ่ม (VAT)สำหรับการนำเข้าสินค้าที่ใช้รักษา วินิจฉัย หรือป้องกันโรค COVID-19ได้แก่ ยา เวชภัณฑ์และเครื่องมือแพทย์ต้าน COVID-19ที่บริจาคให้แก่สถานพยาบาลของทางราชการ หน่วยงานของรัฐ และองค์การหรือสถานสาธารณกุศลสำหรับการบริจาคตั้งแต่วันที่ 1 มีนาคม 2564 ถึงวันที่ 31 มีนาคม 2565ช่วยสนับสนุนและสร้างแรงจูงใจให้ภาคเอกชนมีส่วนร่วมกับภาครัฐในการร่วมมือแก้ไขสถานการณ์การแพร่ระบาดของโรคติดเชื้อไวรัสโคโรนา 2019 (COVID - 19)”
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า “กระทรวงการคลังโดยกรมสรรพากรตระหนักถึงความสำคัญของการสนับสนุนการแก้ไขสถานการณ์การแพร่ระบาดของ COVID-19ที่กำลังระบาดระลอก 3 อยู่ในขณะนี้ ดังนั้น เพื่อให้การสนับสนุนความช่วยเหลือจากภาคเอกชนในการร่วมมือ ช่วยกันแก้ไขการแพร่ระบาดของCOVID - 19เป็นไปอย่างต่อเนื่องและมีประสิทธิภาพกรมสรรพากรจึงได้เสนอคณะรัฐมนตรีเห็นชอบหลักการร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร(ฉบับที่ ..) พ.ศ. ....(การขยายระยะเวลามาตรการภาษีเพื่อสนับสนุนการนำเข้ายา เวชภัณฑ์ และเครื่องมือแพทย์ต้านCOVID-19 สำหรับบริจาคเป็นสาธารณกุศล)โดยการยกเว้นภาษีมูลค่าเพิ่มสำหรับการนำเข้าสินค้าที่ใช้รักษาวินิจฉัย หรือป้องกันCOVID-19 เช่น ยา เวชภัณฑ์ เครื่องมือแพทย์ เพื่อบริจาคให้แก่สถานพยาบาลของทางราชการ หน่วยงานของรัฐและองค์การหรือสถานสาธารณกุศลตามที่รัฐมนตรีว่าการกระทรวงการคลังประกาศกำหนดรวมทั้งยกเว้นภาษีเงินได้นิติบุคคลและภาษีมูลค่าเพิ่มให้แก่บริษัทหรือห้างหุ้นส่วนนิติบุคคลสำหรับการบริจาคดังกล่าวโดยต้องไม่นำต้นทุนของสินค้ามาหักเป็นรายจ่ายในการคำนวณภาษีเงินได้นิติบุคคลทั้งนี้ สำหรับการบริจาคตั้งแต่วันที่ 1 มีนาคม 2564 ถึงวันที่ 31 มีนาคม 2565 และที่เป็นไปตามหลักเกณฑ์ วิธีการ และเงื่อนไขที่อธิบดีกรมสรรพากรประกาศกำหนด”
นายเอกนิติ นิติทัณฑ์ประภาศ อธิบดีกรมสรรพากรกล่าวสรุปว่า“การขยายเวลาการยกเว้นภาษีมูลค่าเพิ่ม การนำเข้ายาและเวชภัณฑ์และเครื่องมือแพทย์ต้านโรคติดเชื้อไวรัสโคโรนา 2019(COVID-19)เพื่อการบริจาคเป็นสาธารณกุศล จากเดิมที่สิ้นสุดเมื่อวันที่ 28 กุมภาพันธ์ 2564 ที่ผ่านมา กรมสรรพากรเชื่อว่าจะช่วยสนับสนุนและสร้างแรงจูงใจให้ภาคเอกชนมีส่วนร่วมกับภาครัฐในการร่วมมือแก้ไขสถานการณ์การแพร่ระบาดของโรคติดเชื้อไวรัสโคโรนา2019 (COVID -19)ซึ่งจะเป็นผลดีแก่สุขภาพของประชาชน ตลอดจนเศรษฐกิจและสังคมโดยรวมของประเทศ”
ทั้งนี้ สามารถสอบถามรายละเอียดเพิ่มเติมได้ที่สำนักงานสรรพากรทุกแห่งทั่วประเทศหรือศูนย์สารนิเทศสรรพากร (RD Intelligence Center) โทร. 1161
วันพุธที่ 19 พฤษภาคม 2564
​รมว.ยุติธรรม รับมอบเจลล้างมือแอลกอฮอล์ ๑๐,๐๐๐ ชุด จาก บมจ. ทีโอเอ เพ้นท์ เพื่อป้องกันการแพร่ระบาดโรคติดเชื้อไวรัสโคโรนา 2019
นายสมศักดิ์ เทพสุทิน รัฐมนตรีว่าการกระทรวงยุติธรรม รับมอบเจลล้างมือแอลกอฮอล์ ๑๐,๐๐๐ ชุด จาก บมจ. ทีโอเอ เพ้นท์ เพื่อป้องกันการแพร่ระบาดโรคติดเชื้อไวรัสโคโรนา 2019
ในวันพุธที่ ๑๙ พฤษภาคม ๒๕๖๔ เวลา ๑๓.๐๐ น. ณ บริเวณโถงกลาง ชั้น ๒ อาคารกระทรวงยุติธรรม ถนนแจ้งวัฒนะ เขตหลักสี่ กรุงเทพมหานคร นายสมศักดิ์ เทพสุทิน รัฐมนตรีว่าการกระทรวงยุติธรรม รับมอบผลิตภัณฑ์เจลแอลกอฮอล์ จำนวน ๑๐,๐๐๐ ชุด จาก นายประจักษ์ ตั้งคารวคุณ ประธานกรรมการ บริษัท ทีโอเอ เพ้นท์ (ประเทศไทย) จำกัด (มหาชน) เพื่อป้องกันและควบคุมการระบาดโรคติดเชื้อไวรัสโคโรนา 2019 (Covid-19)​ โดยมี ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม และ นายสิทธิ สุธีวงศ์ รองอธิบดีกรมราชทัณฑ์ เข้าร่วม
ในการนี้ รมว.ยุติธรรม ได้กล่าวใจความตอนหนึ่งว่า ผลิตภัณฑ์เจลแอลกอฮอล์ที่ได้รับมอบมานั้น จะนำไปใช้ให้เกิดประโยชน์สูงสุด โดยแจกจ่ายให้กับเรือนจำ/ทัณฑสถานต่างๆ ที่ได้รับผลกระทบใช้เพื่อป้องกันการแพร่ระบาดของโรคติดเชื้อไวรัสโคโรนา 2019 (Covid-19
วันพุธที่ 19 พฤษภาคม 2564
วธ.เตรียมเปิดพิพิธภัณฑสถานแห่งชาติแห่งใหม่ที่เขื่อนขุนด่านปราการชล จ.นครนายก
วธ.เตรียมเปิดพิพิธภัณฑสถานแห่งชาติแห่งใหม่ที่เขื่อนขุนด่านปราการชล จ.นครนายก
วธ.เตรียมเปิดพิพิธภัณฑสถานแห่งชาติแห่งใหม่ที่เขื่อนขุนด่านปราการชล จ.นครนายก ได้รับพระมหากรุณาธิคุณจากสมเด็จพระกนิษฐาธิราชเจ้าฯพระราชทานชื่อ“พิพิธภัณฑสถานแห่งชาติ นครนายก พระบรมชนกชลพัฒน์” เผยปรับปรุงแล้วเสร็จร้อยละ 85 ส่งเสริมเรียนรู้พระราชกรณียกิจรัชกาลที่ 9ด้านชลประทาน ประวัติศาสตร์-วัฒนธรรมท้องถิ่น
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่ากระทรวงวัฒนธรรม (วธ.)มีนโยบายเทิดทูนสถาบันชาติ ศาสนาและพระมหากษัตริย์และส่งเสริมการรักษาและหวงแหนมรดกทางวัฒนธรรมด้วยการอนุรักษ์ ฟื้นฟู เผยแพร่ประวัติศาสตร์ วัฒนธรรมและการพัฒนาแหล่งเรียนรู้ทางประวัติศาสตร์โบราณคดีและวัฒนธรรม ให้ชุมชนในท้องถิ่นและประชาชนทั่วไปได้เข้าใจถึงรากเหง้าวิถีชีวิตและมรดกภูมิปัญญาท้องถิ่นดังนั้น วธ.โดยกรมศิลปากร (ศก.) ได้ร่วมมือกับจังหวัดนครนายกมาตั้งแต่ปี 2550 ปรับปรุงพิพิธภัณฑ์เขื่อนคลองท่าด่านซึ่งต่อมาเปลี่ยนชื่อเป็น พิพิธภัณฑ์เขื่อนขุนด่านปราการชลต่อมาปี 2562 กรมศิลปากรได้รับงบประมาณสนับสนุนจากสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ(กปร.)ดำเนินการจัดทำโครงการปรับปรุงพิพิธภัณฑ์ดังกล่าวโดยใช้ชื่อโครงการว่า“โครงการปรับปรุงพิพิธภัณฑสถานเขื่อนขุนด่านปราการชล จังหวัดนครนายก”ปัจจุบันโครงการนี้ดำเนินการแล้วเสร็จประมาณร้อยละ 85 และกรมศิลปากรอยู่ระหว่างเสนอของบฯเพิ่มเติมจากกปร.เพื่อดำเนินการปรับปรุงตามแผนที่กำหนดไว้ให้แล้วเสร็จสมบูรณ์พร้อมที่จะเปิดให้บริการในอนาคต เพื่อเป็นแหล่งเรียนรู้ทางวัฒนธรรมที่มีมาตรฐานตามแบบพิพิธภัณฑสถานแห่งชาติและมาตรฐานสากล
รัฐมนตรีว่าการกระทรวงวัฒนธรรม กล่าวอีกว่า วธ.โดยกรมศิลปากร (ศก.) ได้นำความกราบบังคมทูลสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารีขอพระราชทานชื่อพิพิธภัณฑสถานเขื่อนขุนด่านปราการชลต่อมาสำนักพระราชวังแจ้งมายังกรมศิลปากรว่าสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พระราชทานชื่อพิพิธภัณฑ์ดังกล่าวว่า“พิพิธภัณฑสถานแห่งชาติ นครนายก พระบรมชนกชลพัฒน์” เพื่อน้อมรำลึกในพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร รัชกาลที่ 9 ที่ทรงพัฒนางานด้านชลประทานของประเทศก่อเกิดประโยชน์สูงสุดแก่พสกนิกรชาวไทย ซึ่งเมื่อวันที่ ๑๑ พฤษภาคม ๒๕๖๔ กระทรวงวัฒนธรรมได้ออกประกาศจัดตั้งพิพิธภัณฑสถานแห่งชาติ นครนายก พระบรมชนกชลพัฒน์ และขณะนี้อยู่ในขั้นตอนการส่งประกาศไปลงในราชกิจจานุเบกษา โดยในลำดับต่อไปวธ. จะได้นำเรื่องดังกล่าวรายงานให้คณะรัฐมนตรีรับทราบ
นายอิทธิพล กล่าวอีกว่า สำหรับเนื้อหาที่จัดแสดงภายในพิพิธภัณฑสถานแห่งชาติ นครนายก พระบรมชนกชลพัฒน์ ประกอบด้วยนิทรรศการถาวรมีเนื้อหาเกี่ยวกับโครงการพระราชดำริเขื่อนขุนด่านปราการชล ข้อมูลทางภูมิศาสตร์ ธรณีวิทยา ปฐพีวิทยา รวมถึงพืชและน้ำ อันเป็นลักษณะทั่วไปของจังหวัดนครนายกตั้งแต่อดีตจนถึงปัจจุบัน ตลอดจนข้อมูลด้านประวัติศาสตร์ โบราณคดีและตำนานเมืองนครนายก ซึ่งพิพิธภัณฑ์แห่งนี้ เป็นแหล่งเรียนรู้ทางวัฒนธรรมทั้งด้านประวัติศาสตร์และโบราณคดี มรดกภูมิปัญญาท้องถิ่นและศิลปวัฒนธรรมพื้นบ้านของจังหวัดนครนายกทำให้เด็ก เยาวชนและประชาชนได้เรียนรู้พระราชกรณียกิจด้านชลประทานของรัชกาลที่ 9 และน้อมรำลึกถึงพระมหากรุณาธิคุณอันหาที่สุดมิได้ อีกทั้งเกิดความตระหนักในคุณค่าของมรดกทางวัฒนธรรมของท้องถิ่น รวมถึงช่วยสร้างรายได้จากการท่องเที่ยวเชิงประวัติศาสตร์และวัฒนธรรมให้แก่ชุมชนในพื้นที่อย่างยั่งยืนอีกด้วย
วันพุธที่ 19 พฤษภาคม 2564
รมว.พม. นำทีม เรามีเรา ลงพื้นที่ดินแดง มอบถุงยังชีพ ช่วยเหลือกลุ่มเปราะบางที่เดือดร้อนจากโควิด-19
รมว.พม. นำทีม เรามีเรา ลงพื้นที่ดินแดง มอบถุงยังชีพ ช่วยเหลือกลุ่มเปราะบางที่เดือดร้อนจากโควิด-19
วันนี้ (19 พ.ค. 64) เวลา 10.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) และคณะผู้บริหาร นายธีรภัทร ประยูรสิทธิ ปลัดสํานักนายกรัฐมนตรี และศิลปินอาสา อพม. (อาสาสมัครพัฒนาสังคมและความมั่นคงของมนุษย์) ได้แก่ นายศตวรรษ เศรษฐกร (เต๊ะ) นักร้อง นักแสดง และนางสาวปุณยนุช วรนิธิพงศ์ (ตุ๊กตา) พิธีกรรายการโทรทัศน์ ร่วมลงพื้นที่ ณ ชมรมผู้สูงอายุ ศูนย์บริการสาธารณสุข 4 ดินแดง แฟลต 64 ซอยประชาสงเคราะห์ 19 เขตดินแดง กรุงเทพฯ เพื่อมอบเครื่องอุปโภคบริโภคที่จำเป็นให้กับผู้แทนชุมชนนำไปช่วยเหลือและบรรเทาความเดือดร้อนให้กลุ่มเปราะบางและประชาชนในชุมชนที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) ภายใต้กิจกรรม “เรามีเรา” ไม่ว่าคุณจะอยู่ที่ไหน เราจะตามไปช่วย
นายจุติ กล่าวว่า การลงพื้นที่วันนี้ เรามาดูแลช่วยเหลือประชาชนกลุ่มเปราะบาง ได้แก่ ผู้ป่วยติดเตียงที่ไม่มีใครดูแล ขาดความช่วยเหลือคนพิการ ผู้สูงอายุ และครอบครัวที่ติดเชื้อที่อยู่ระหว่างกักตัวเพื่อรอดูอาการ ทำให้ไม่สามารถไปไหนได้ เราจึงเข้ามาดูแลเพราะมีคนจำนวนมาก และทุกคนสามารถเข้ามามีส่วนร่วมในการช่วยเหลือสังคมไทยได้ ด้วยการบริจาคเครื่องอุปโภคและบริโภคที่จำเป็น โดย กระทรวง พม. จะเป็นส่วนกลางสำหรับของบริจาคที่ทุกคนมอบให้มาและเรายังมีกลุ่มคนที่ต้องการความช่วยเหลืออีกเป็นจำนวนมาก ถ้าทุกคนช่วยกัน ตนเชื่อว่าเราจะสามารถผ่านพ้นวิกฤตโควิด-19 ครั้งนี้ ไปด้วยกัน
นายจุติ กล่าวเพิ่มเติมว่า สำหรับแนวทางการช่วยเหลือกลุ่มเปราะบางที่ได้รับผลกระทบจากวิกฤตโควิด-19 กระทรวง พม.ได้เตรียมจัดสถานที่รองรับไว้หลายพื้นที่ ทั้งในเขตกรุงเทพฯ และปริมณฑล สามารถรองรับได้ประมาณ 400 คน โดยมีเจ้าหน้าที่คอยดูแล 24 ชั่วโมง และมีอาหารครบทั้ง 3 มื้อ ทั้งนี้ กระทรวง พม. ได้เร่งวางแผนการช่วยเหลือประชาชนกลุ่มเป้าหมายภายหลังวิกฤตครั้งนี้ เพื่อให้สามารถดำรงชีวิตได้อย่างมั่นคงในระยะยาว หากประชาชนกำลังประสบปัญหาความเดือดร้อนและความยากลำบากจากผลกระทบของโรคโควิด-19 สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง และสำนักงานพัฒนาสังคมและความมั่นคงของมนุษย์จังหวัดทุกจังหวัด หากประชาชนต้องการความช่วยเหลือ สามารถโทร 1300 ได้ตลอด 24 ชั่วโมง
วันพุธที่ 19 พฤษภาคม 2564
เตรียมพร้อม รพ.สนาม รองรับคลัสเตอร์แรงงานและราชทัณฑ์ เร่งตรวจหาเชื้อโควิดให้ผู้ต้องขัง 100%
เตรียมพร้อม รพ.สนาม รองรับคลัสเตอร์แรงงานและราชทัณฑ์ เร่งตรวจหาเชื้อโควิดให้ผู้ต้องขัง 100%
วันที่ 19 พ.ค.64 นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่า ได้มีการเตรียมพร้อมโรงพยาบาลและโรงพยาบาลสนาม เพื่อรองรับผู้ติดเชื้อโควิด-19 จากคลัสเตอร์ กลุ่มแคมป์คนงานก่อสร้างโดยเฉพาะในพื้นที่เขตหลักสี่และวัฒนา ซึ่งพบว่าผู้ติดเชื้อโควิด-19 ส่วนใหญ่เป็นแรงงานต่างด้าว หากผู้ติดเชื้อมีอาการระดับสีเขียวจะนำส่งรักษาที่โรงพยาบาลสนาม จ.สมุทรสาคร กลุ่มสีเหลืองมีศูนย์แรกรับ-ส่งต่อนิมิบุตร และสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนีได้รองรับบางส่วนแล้ว ขณะนี้อยู่ระหว่างหารือให้ส่งต่อไปยังโรงพยาบาลบุษราคัม เพื่อช่วยรับบางส่วนด้วย
กรณีผู้ติดเชื้อในเรือนจำ โรงพยาบาลราชทัณฑ์พร้อมให้การดูแลผู้ติดเชื้อทั้งในระดับสีเขียวและสีเหลือง อีกทั้ง ได้มีการสั่งการให้เรือนจำทั่วประเทศจัดตั้งโรงพยาบาลสนาม หากเรือนจำใดไม่มีพื้นที่ จะให้ใช้พื้นที่ของทัณฑสถานเปิด หรือสถานกักกัน หรือเรือนจำเก่า ปรับปรุงเป็นโรงพยาบาลสนาม มากไปกว่านั้น หากเรือนจำและทัณฑสถานใดที่มีการแพร่ระบาดของโรค จะต้องดำเนินการตรวจหาเชื้อผู้ต้องขังทั้งเรือนจำและทัณฑสถานให้ครบ 100% รวมทั้งเอกซเรย์ปอดผู้ติดเชื้อจนครบทุกรายเพื่อแยกกลุ่มตามลักษณะอาการและเร่งการรักษาอย่างทันท่วงที โดยจะเป็นการทำงานร่วมกับโรงพยาบาลแม่ข่าย กรมควบคุมโรคกรมการแพทย์ภายใต้การสนับสนุนงบประมาณหลักจากสำนักงานหลักประกันสุขภาพแห่งชาติ (สปสช.)
รองโฆษกประจำสำนักนายกรัฐมนตรียังเผยว่าในที่ประชุมเตรียมความพร้อมด้านการรักษาพยาบาลและป้องกันการติดเชื้อในโรงพยาบาลและการบริหารจัดการเตียงในเขต กทม. ได้มีการจัดโซนเพื่อคัดแยกอาการผู้ติดเชื้อ โดยโรงพยาบาลบุษราคัมดูแลกรุงเทพโซนเหนือ ศูนย์แรกรับ-ส่งต่อนิมิบุตร สนามกีฬาแห่งชาติดูแลกรุงเทพฯ โซนกลาง และโรงพยาบาลผู้สูงอายุบางขุนเทียน ดูแลกรุงเทพฯ โซนใต้ โดยใช้ระบบเชื่อมโยงข้อมูลทั้งหมดหรือ Co Link ซึ่งรับข้อมูลผู้ติดเชื้อมาจากระบบห้องปฏิบัติการรวม (Co Lab) ระบบการค้นหาเชิงรุกรวม (Co Finding) รวมถึงข้อมูลระบบเตียงรวม (Co Ward) ประเมิน/คัดแยกระดับสีอาการเขียว/เหลือง/แดง เพื่อส่งเข้าสู่ระบบการรักษาตามอาการ ซึ่งจะช่วยให้การบริหารจัดการเตียงผู้ติดเชื้อโควิดใน กทม. มีประสิทธิภาพและคล่องตัวมากยิ่งขึ้นด้วย และในขณะเดียวกัน ก็เร่งเสริมเตียงรองรับผู้ป่วยกลุ่มสีแดง คือผู้ป่วยอาการรุนแรง ซึ่งขณะนี้ โรงพยาบาลมงกุฎวัฒนะ เป็นอีกหนึ่งที่ที่มีความพร้อม โดยจะเปิดเตียงสำหรับผู้ป่วยอาการสีแดง 48 เตียง และเตียงอาการสีเหลืองเข้มที่สามารถใช้เครื่องออกซิเจนไฮโฟลว์ได้ 150 เตียง
ทั้งนี้ นายกรัฐมนตรียืนยันว่าจะทำการดูแลรักษาผู้ป่วยติดเชื้อทุกคนอย่างดีที่สุด บนหลักความเท่าเทียม ซึ่งเรือนจำแต่ละแห่งเป็นระบบปิด โอกาสที่จะแพร่กระจายเชื้อสู่ชุมชนน้อย พร้อมได้สั่งการให้เจ้าหน้าที่ที่เกี่ยวข้องให้การดูแลอย่างเข้มงวด งดการเข้าเยี่ยมญาติจากบุคคลภายนอกจนกว่าสถานการณ์การแพร่ระบาดจะดีขึ้น
วันพุธที่ 19 พฤษภาคม 2564
กรมเจ้าท่า เร่งขุดลอกแม่น้ำป่าสักในพื้นที่จังหวัดเพชรบูรณ์  เพื่อแก้ไขปัญหาความตื้นเขิน
...
นายวิทยา ยาม่วง อธิบดีกรมเจ้าท่า กระทรวงคมนาคม ได้สั่งการให้สำนักงานพัฒนาและบำรุงรักษาทางน้ำที่ 2 เปิดหน่วยปฏิบัติงานขุดลอกแม่น้ำป่าสัก ในพื้นที่ตำบลหล่มสัก และตำบลตาลเดี่ยว อำเภอหล่มสัก จังหวัดเพชรบูรณ์ เนื่องจากพื้นที่ดังกล่าวไม่เคยขุดลอกมาก่อน ทำให้มีต้นไม้และวัชพืชในแม่น้ำจำนวนมาก ซึ่งสำนักงานฯ ได้นำรถขุด นว.4, นว.6 ปฏิบัติการขุดลอก เมื่อวันที่ 26 มกราคม 2564 ระยะทาง 5,400 เมตร ความกว้าง 10 เมตร ลึกประมาณ 138 เมตร (จากระดับน้ำทะเลปานกลาง) ปริมาณวัสดุขุดลอก 71,061 ลูกบาศก์เมตร ระยะเวลาดำเนินการ 110 วัน ขณะนี้ผลการดำเนินงานแล้วเสร็จตามแผน ซึ่ง จท. จะจัดแผนดำเนินงานต่อเนื่องในปีงบประมาณต่อไป
ทั้งนี้ การขุดลอกฯ ดังกล่าว ช่วยแก้ไขปัญหาความตื้นเขินของแม่น้ำป่าสัก และรักษาสภาพแม่น้ำให้มีความสมบูรณ์ สามารถระบายน้ำได้อย่างมีประสิทธิภาพมากยิ่งขึ้น ป้องกันอุทกภัยในฤดูน้ำหลากและขยายพื้นที่รับน้ำให้ประชาชนสามารถใช้น้ำเพื่ออุปโภค - บริโภค นอกจากนี้ได้ปรับพื้นที่บริเวณริมตลิ่งสำหรับปลูกพืชผักสวนครัว เพื่อสร้างรายได้และปรับภูมิทัศน์ให้เป็นสถานที่พักผ่อนหย่อนใจ สร้างความสุขให้ประชาชนในพื้นที่ด้วย
วันพุธที่ 5 พฤษภาคม 2564
ครม. อนุมัติเพิ่ม 2,000 บาท  โครงการ "เราชนะ" และ "ม33เรารักกัน" เห็นชอบ ”คนละครึ่งเฟส 3” พร้อมเปิดตัวโครงการ  “ยิ่งใช้ยิ่งได้” สนับสนุน E-Voucher 7,000 บาทต่อคน
ครม. อนุมัติเพิ่ม 2,000 บาท  โครงการ "เราชนะ" และ "ม33เรารักกัน" เห็นชอบ ”คนละครึ่งเฟส 3” พร้อมเปิดตัวโครงการ  “ยิ่งใช้ยิ่งได้” สนับสนุน E-Voucher 7,000 บาทต่อคน
นายอนุชา บูรพชัยศรี โฆษกประจำสำนักนายกรัฐมนตรี เผยที่ประชุมคณะรัฐมนตรีเห็นชอบมาตรการบรรเทาภาระค่าใช้จ่ายของประชาชนในระยะเร่งด่วน กรอบวงเงินรวมประมาณ 85,500 ล้านบาท โดยขยายเพิ่มวงเงินช่วยเหลือช่วยเหลือผู้ประกันตนใน “โครงการ ม 33 เรารักกัน” จำนวนกลุ่มเป้าหมาย ประมาณ 9.27 ล้านคน  กรอบวงเงิน 18,500 ล้านบาทโดยประมาณ และผู้มีสิทธิใน “โครงการเราชนะ” มีกลุ่มเป้าหมายประมาณ 32.9 ล้านคน กรอบวงเงิน 67,000 ล้านบาท และ “โครงการ ม 33 เรารักกัน” โดยทั้งสองโครงการจะเพิ่มวงเงินช่วยเหลือให้ประชาชนและผู้ประกันตนตามมาตรา33 สัปดาห์ละ 1,000 บาท เป็นเวลา 2 สัปดาห์ โดยมีระยะเวลาใช้จ่ายสิ้นสุดในวันที่ 30 มิ.ย.2564 นี้
โฆษกประจำสำนักนายกรัฐมนตรี ยังเผยว่า คณะรัฐมนตรียังเห็นชอบมาตรการในระยะต่อไป เมื่อสถานการณ์โควิดคลี่คลายลง โดยมีกรอบวงเงินเบื้องต้น 140,000 ล้านบาท โดยจะเป็นการเบิกจ่ายจาก พ.ร.ก.เงินกู้ฯ ที่ยังคงเหลืออยู่ดังนี้
1. มาตรการลดภาระค่าครองชีพให้แก่ประชาชนในกลุ่มที่ต้องการความช่วยเหลือจากภาครัฐอย่างต่อเนื่อง ได้แก่ โครงการเพิ่มกำลังซื้อให้กับผู้มีบัตรสวัสดิการแห่งรัฐ ระยะที่ 3 สำหรับประชาชนกลุ่มเป้าหมายจำนวน 13.65 ล้านคน โดยช่วยลดภาระค่าครองชีพเพิ่มเติมเดือนละ 200 บาท ระยะเวลา 6 เดือน (ก.ค. - ธ.ค.) และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ จำนวนกลุ่มเป้าหมาย 2.4 ล้านคน เพิ่มเติมเดือนละ 200 บาท เป็นระยะเวลา 6 เดือน (ก.ค. - ธ.ค.)
2. มาตรการเพื่อฟื้นฟูเศรษฐกิจและสังคมที่ได้รับผลกระทบจากการระบาดโควิด-19 เพื่อกระตุ้นกำลังซื้อของประชาชนกลุ่มรายได้ปานกลางและรายได้สูง ได้แก่ มาตรการ “คนละครึ่งระยะที่ 3” (Co-pay) ระหว่างรัฐกับประชาชน ครอบคลุมกลุ่มเป้าหมาย 31 ล้านคน ให้สิทธิ์ใช้จ่ายที่รัฐจะสมทบได้วันละไม่เกิน 150 บาท วงเงินไม่เกิน 3,000 บาทต่อคน และโครงการ “ยิ่งใช้ยิ่งดี” โดยรัฐบาลจะสนับสนุน E-Voucher ให้กับประชาชนที่ใช้จ่ายซื้อสินค้า และค่าอาหารเครื่องดื่มและค่าบริการกับผู้ประกอบการที่จดทะเบียนภาษีมูลค่าเพิ่ม สูงสุดไม่เกิน 7,000 บาทต่อคน โดยภาครัฐจะสนับสนุน E-Voucher ในช่วง ก.ค. - ธ.ค .2564 โดยคาดว่าประชาชนจะเข้าโครงการประมาณ 4 ล้านคน
_______________
วันพุธที่ 5 พฤษภาคม 2564
ย้ำเฝ้าระวังเข้มชายแดน สกัดกั้นลักลอบข้ามแดนที่อาจมาพร้อมเชื้อโควิทสายพันธ์ุที่กำลังแพร่ระบาดในมาเลเซีย
พล.อ.ชัยชาญ ช้างมงคล รมช.กห. ได้ย้ำกับทุกเหล่าทัพ ปฏิบัติตามนโยบายของ นรม.และรมว.กห. ในการกำกับการปฏิบัติงานของกองกำลังป้องกันชายแดนให้เป็นที่เชื่อมั่นในการสนับสนุนการควบคุมโรค COVID-19 ตามแนวชายแดนให้ได้เด็ดขาด
โดยให้ติดตามสถานการณ์ชายแดนกัมพูชา เมียนมาและมาเลเซียอย่างใกล้ชิด รวมทั้งสกัดกั้นการลักลอบหลบหนีเข้าเมืองโดยผิดกฎหมายและเข้มมาตรการควบคุมโรคที่กำหนดอย่างต่อเนื่องจริงจัง โดยเฉพาะพื้นที่ชายแดนใต้ที่ต้องเฝ้าระวังสูง กับความเสี่ยงของ COVID-19 สายพันธ์ุที่กำลังแพร่ระบาดในมาเลเซีย ที่อาจเข้ามาพร้อมกับผู้ที่เดินทางกลับจากมาเลเซีย ซึ่งอาจสร้างปัญหาและจำเป็นต้องคัดกรองอย่างเข้มข้น โดย นรม.และรมว.กห. ยังได้แสดงความห่วงใยเจ้าหน้าที่ทุกนาย ขอให้ปฏิบัติหน้าที่ด้วยความระมัดระวัง ตั้งอยู่ในความไม่ประมาทและมีความปลอดภัยทั่วกัน
นอกจากนี้ พล.อ.ชัยชาญ’ ยังได้กำชับ ถึงการทำงานในพื้นที่แนวชายแดนไทย - เมียนม่า ขอให้ติดตามและประเมินสถานการณ์ความรุนแรงจากสู้รบด้วยกำลังทหาร ซึ่งอาจมีผลกระทบต่อความปลอดภัยของประชาชนไทยในพื้นที่ โดยขอให้ช่วยเหลือและอำนวยความสะดวกอพยพประชาชนไปยังพื้นที่ปลอดภัยที่กำหนดไว้โดยเร็ว ขณะเดียวกัน หากมีผู้หลบหนีภัยจากความไม่สงบชาวเมียนมาหรือชนกลุ่มน้อยชาวกระเหรี่ยงตามแนวชายแดนที่อพยพข้ามแดนเข้ามา จากผลกระทบความรุนแรงการสู้รบ ขอให้ดำเนินการช่วยเหลือขั้นต้นตามหลักมนุษยธรรมและคุมเข้มคัดกรองตามมาตรการควบคุมโรคที่กำหนด โดยประสานการทำงานกับฝ่ายปกครองในพื้นที่ให้การสนับสนุนและช่วยเหลือดูแลความปลอดภัยจนกว่าสถานการณ์จะคลี่คลาย
โฆษก กห. กล่าวเพิ่มเติมว่า ที่ผ่านมา กกล.ป้องกันชายแดนทางบกในพื้นที่ ทภ.3 และฝ่ายปกครองในพื้นที่ ได้ให้การช่วยเหลืออพยพประชาชนที่อาจได้รับอันตรายจากการสู้รบในพื้นที่ชายแดน บ.แม่สามแลบ และ บ.ท่าตาฝั่ง จว.แม่ฮ่องสอน กว่า 600 คน ออกมายังพื้นที่ปลอดภัยที่กำหนดเป็นการชั่วคราวและได้เดินทางกลับภูมิลำเนาแล้วหลังสถานการณ์สงบ พร้อมกันนี้ ได้ให้การช่วยเหลือดูแลตามหลักมนุษยธรรมแก่ผู้หลบหนีภัยจากความไม่สงบชาวเมียนมา จำนวน 2,318 คน ที่อพยพข้ามแดนมายังฝั่งไทย บริเวณ ต.แม่ยวม อ.แม่สะเรียง และพื้นที่ใกล้เคียงของ จว.แม่ฮ่องสอน โดยจัดเตรียมพื้นที่ปลอดภัยชั่วคราวรองรับ จำนวน 4 แห่ง  ทั้งนี้ต้องขอความร่วมมือ ประชาชนที่ไม่เกี่ยวข้อง งดหรือหลีกเลี่ยงการเดินทางเข้าพื้นที่ดังกล่าว เนื่องจากเป็นพื้นที่อยู่ในเขตอุทยานและอยู่ในมาตรการควบคุมโรคเข้มข้นตามที่จังหวัดกำหนด เพื่อความปลอดภัยของทุกคนในภาพรวม
วันพฤหัสบดีที่ 6 พฤษภาคม 2564
ช่องทางการติดต่อสื่อสารหน่วยงานในสังกัดกระทรวงยุติธรรม
กระทรวงยุติธรรม ขอแจ้งช่องทางการติดต่อสื่อสาร หน่วยงานในสังกัดกระทรวงยุติธรรมให้ประชาชนทราบ เพื่อติดต่อสื่อสารกับหน่วยงานในสังกัดฯ เพื่อเป็นการปฏิบัติตามนโยบายและมาตรการของรัฐบาล ในการหยุดการแพร่ระบาดของโรคติดเขื้อไวรัสโคโรนา 2019 (COVID-19)
กระทรวงยุติธรรม ขอแจ้งช่องทางการติดต่อสื่อสาร หน่วยงานในสังกัดกระทรวงยุติธรรมให้ประชาชนทราบ เพื่อติดต่อสื่อสารกับหน่วยงานในสังกัดฯ เพื่อเป็นการปฏิบัติตามนโยบายและมาตรการของรัฐบาล ในการหยุดการแพร่ระบาดของโรคติดเขื้อไวรัสโคโรนา 2019 (COVID-19) และเพื่อเป็นการลดความเสี่ยงในการติดเชื้อฯ
✅ สำนักงานปลัดกระทรวงยุติธรรม
Website : www.moj.go.th
Email : complainingcenter@moj.go.th
สายด่วน 1111 กด 77
TEL. 08 1174 0834
Facebook : กระทรวงยุติธรรม Ministry Of Justice, Thailand
✅ กรมคุมประพฤติ
Website : www.probation.go.th
Email : prprobation@gmail.com
สายด่วน 1111 กด 78
TEL. 02 141 4749
FAX. 02 143 8835
Facebook : กรมคุมประพฤติ Department of Probation https://www.facebook.com/departmentofprobation
✅ กรมคุ้มครองสิทธิและเสรีภาพ
Website : www.rlpd.go.th
สายด่วน 1111 กด 77
Facebook : กรมคุ้มครองสิทธิและเสรีภาพ กระทรวงยุติธรรม
✅ กรมบังคับคดี
Website : www.led.go.th
Email : ledmail@led.mail.go.th
สายด่วน 1111 กด 79
TEL. 0 2881 4999
FAX. 0 2433 0801
Facebook : กรมบังคับคดี กระทรวงยุติธรรม
✅ กรมพินิจและคุ้มครองเด็กและเยาวชน
Website : www.djop.go.th
Email : moj0600@saraban.mail.go.th
TEL. 0 2141 6473 - 4
FAX. 0 2141 8471
Facebook : กรมพินิจและคุ้มครองเด็กและเยาวชน
✅ กรมราชทัณฑ์
Website : www.correct.go.th
Email : moj0700@saraban.mail.go.th
สายด่วน 1111 กด 77
TEL. 0 2967 2222
FAX. 0 2967 3302
Facebook : ประชาสัมพันธ์ กรมราชทัณฑ์
✅ กรมสอบสวนคดีพิเศษ
Website : www.dsi.go.th
สายด่วน 1202
TEL. 0 2831 9888
FAX. 0 2831 9888
Facebook : DSI กรมสอบสวนคดีพิเศษ https://www.facebook.com/DSI2002
✅ สำนักงานกิจการยุติธรรม
Website : www.oja.go.th
Email : moj0900@saraban.mail.go.th
สายด่วน -
TEL. 08 1832 9434, 08 1833 2171
FAX. 0 2143 8933
Facebook : สำนักงานกิจการยุติธรรม https://www.facebook.com/weareoja
✅ สถาบันนิติวิทยาศาสตร์
Website : www.cifs.go.th
Email : moj1000@saraban.mail.go.th
สายด่วน 0 2142 2647 , 0 2142 3620
TEL. 0 2142 3492
FAX. 0 2143 9068
Facebook : สถาบันนิติวิทยาศาสตร์ กระทรวงยุติธรรม
✅ สำนักงานคณะกรรมการป้องกันและปราบปรามยาเสพติด (สำนักงาน ป.ป.ส.)
Website : www.oncb.go.th
Email : moj1100@saraban.mail.go.th
สายด่วน 1386
TEL. 0 2247 0901 - 19
FAX. 0 2245 9350
Facebook : สำนักงานคณะกรรมการป้องกันและปราบปรามยาเสพติด
************************************
วันพุธที่ 5 พฤษภาคม 2564
กรมทางหลวง กระทรวงคมนาคม ห่วงใยประชาชนเดินหน้าเสิร์ฟน้ำประปากว่า 9 แสนลิตรอย่างต่อเนื่อง
ในทุกสถานการณ์จนกว่าภัยแล้งจะคลี่คลายตามนโยบายรัฐบาล
นายสราวุธ ทรงศิวิไล อธิบดีกรมทางหลวง เปิดเผยว่า รัฐบาลและนายศักดิ์สยาม ชิดชอบ รัฐมนตรีว่าการกระทรวงคมนาคม ห่วงใยประชาชนที่ได้รับผลกระทบจากปัญหาภัยแล้งอย่างต่อเนื่อง โดยได้มอบหมายให้กรมทางหลวงดำเนินการให้ความช่วยเหลืออย่างใกล้ชิด โดยกรมทางหลวงและหน่วยงานในสังกัดทั่วประเทศ ทั้งสำนักงานทางหลวง 18 แห่ง แขวงทางหลวง 104 แห่ง และหมวดทางหลวง 581 แห่ง ยังคงร่วมมือกับการประปาส่วนภูมิภาคเดินหน้าบรรเทาความเดือดร้อนจากการขาดแคลนน้ำเพื่อการอุปโภคบริโภคที่เกิดจากปัญหาภัยแล้งแก่ประชาชนผู้เดือดร้อนทั่วประเทศ ตามโครงการ “กรมทางหลวง – การประปาส่วนภูมิภาครวมใจต้านภัยแล้ง”
แม้ในช่วงนี้จะอยู่ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) แต่การช่วยบรรเทาความเดือดร้อนของประชาชนเป็นสิ่งสำคัญที่ต้องดำเนินการอย่างเร่งด่วน จึงได้กำกับให้เจ้าหน้าที่ที่ออกไปปฏิบัติงานปฏิบัติตนตามมาตรการป้องกันโรค(D-M-H-T-T-A) ของกรมควบคุมโรค กระทรวงสาธารณสุขอย่างเคร่งครัด โดยสวมหน้ากากอนามัยตลอดเวลา มีเจลแอลกอฮอร์ติดตัว มีการตรวจวัดอุณหภูมิก่อนการปฏิบัติหน้าที่ หมั่นล้างมือ และรักษาระยะห่างระหว่างเจ้าหน้าที่ผู้ปฏิบัติและระหว่างประชาชน
ทั้งนี้ ล่าสุดให้ความช่วยเหลือผู้ประสบภัยแล้งแล้วจำนวน 15 จังหวัดทั่วประเทศ จำนวน 262 ครัวเรือน และ 1,077 ราย รถบรรทุกน้ำจำนวน 810 คัน ส่งผลให้มีปริมาณน้ำสะสมตั้งแต่เดือนมกราคม 2564 – เดือนเมษายน 2564 ทั้งสิ้น 938,500 ลิตร ซึ่งในเดือนมกราคมเป็นปริมาณน้ำ 18,000 ลิตร เดือนกุมภาพันธ์ 132,500 ลิตร เดือนมีนาคม 535,000 ลิตร และเดือนเมษายน 253,000 ลิตร โดยอยู่ในภาคกลาง 4 จังหวัด เป็นปริมาณน้ำทั้งสิ้น 397,000 ลิตร ภาคเหนือ 3 จังหวัด จำนวน 176,000 ลิตร ภาคใต้ 3 จังหวัด จำนวน 173,000 ลิตร ภาคตะวันตก 2 จังหวัด จำนวน 104,500 ลิตร ภาคตะวันออกเฉียงเหลือ 2 จังหวัด รวม 80,000 ลิตร และภาคตะวันออก 1 จังหวัด จำนวน 8,000 ลิตร
และยังคงให้บริการอย่างต่อเนื่องจนกว่าปัญหาภัยแล้งจะคลี่คลาย เพื่อแก้ไขปัญหาวิกฤติการณ์ภัยแล้ง ซึ่งประชาชนหรือหน่วยงานใดประสบปัญหาขาดแคลนน้ำ สามารถขอรับความช่วยเหลือได้ที่สำนักงานทางหลวง แขวงทางหลวง หมวดทางหลวงทั่วประเทศ และสามารถขอความช่วยเหลือหรือสอบถามรายละเอียดเพิ่มเติมได้ที่สายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง)
วันพุธที่ 5 พฤษภาคม 2564
สธ.เผย โรงพยาบาลสนามโรงเรียนนนทบุรีวิทยาลัยดูแลผู้ติดเชื้อโควิดได้ 700 เตียง
ปลัดกระทรวงสาธารณสุขเผย จ.นนทบุรีพบผู้ติดเชื้อโควิดวันละกว่า 100 ราย เปิดโรงพยาบาลสนามโรงเรียนนนทบุรีวิทยาลัยรองรับผู้ติดเชื้อกลุ่มสีเขียว 700 เตียง พร้อมรับส่งต่อผู้ป่วยโควิดอาการดีขึ้นจากโรงพยาบาล ช่วยให้มีเตียงว่างดูแลผู้ติดเชื้อ
ปลัดกระทรวงสาธารณสุขเผย จ.นนทบุรีพบผู้ติดเชื้อโควิดวันละกว่า 100 ราย เปิดโรงพยาบาลสนามโรงเรียนนนทบุรีวิทยาลัยรองรับผู้ติดเชื้อกลุ่มสีเขียว 700 เตียง พร้อมรับส่งต่อผู้ป่วยโควิดอาการดีขึ้นจากโรงพยาบาล ช่วยให้มีเตียงว่างดูแลผู้ติดเชื้ออาการปานกลางถึงหนักรายอื่น
วันนี้ (5 พฤษภาคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ภายหลังลงพื้นที่ตรวจเยี่ยมการดำเนินงานของโรงพยาบาลสนามโรงเรียนนนทบุรีวิทยาลัย และโรงพยาบาลพระนั่งเกล้า จ.นนทบุรี ว่า สถานการณ์การระบาดของโรคโควิด 19 ส่วนใหญ่ยังอยู่ในกรุงเทพมหานครและปริมณฑลส่วนจังหวัดอื่นๆ ถือว่าควบคุมสถานการณ์ได้ดี ทั้งนี้ จ.นนทบุรีเป็นหนึ่งในจังหวัดที่ยังมีผู้ติดเชื้อรายวันเกิน 100 ราย โดยข้อมูลวันที่ 5 พฤษภาคม มีผู้ติดเชื้อ 176 ราย สะสมของระลอกเมษายน 2664 รวม 2,555 ราย ได้เปิดโรงพยาบาลสนามรองรับผู้ติดเชื้อกลุ่มสีเขียว 2 แห่ง ได้แก่ โรงเรียนนนทบุรีวิทยาลัย และโรงพยาบาลบางบัวทอง 2
สำหรับโรงพยาบาลสนามโรงเรียนนนทบุรีวิทยาลัย รองรับผู้ติดเชื้อได้ทั้งหมด 700 เตียง โดยปรับห้องเรียนเป็นห้องพักดูแลผู้ติดเชื้อ 1 ห้องมี 8 เตียง เปิดดำเนินการตั้งแต่วันที่ 18 เมษายน 2564 แบ่งเป็น 2 อาคาร อาคารละ 350 เตียง ขณะนี้เปิดใช้ 1 อาคารมีผู้ติดเชื้อเข้ารักษาประมาณ 40-50 รายต่อวัน ขณะนี้มีการครองเตียงแล้วประมาณ 250 เตียง โดยมีทีมแพทย์ พยาบาล และบุคลากรทางการแพทย์จากโรงพยาบาลปากเกร็ดเข้ามาดูแล ภาพรวมถือว่าดำเนินการได้อย่างดี
นายแพทย์เกียรติภูมิกล่าวต่อว่า ผู้ติดเชื้อที่ส่งมายังโรงพยาบาลสนามโรงเรียนนนทบุรีวิทยาลัย จะได้รับการตรวจคัดกรองระดับอาการจากแพทย์ หากเป็นกลุ่มสีเขียวจะรับไว้ดูแลซึ่งทุกรายจะได้รับการประเมินอาการทุกวัน ระหว่างรักษาหากมีอาการเพิ่มมากขึ้นจะส่งไปรักษาในโรงพยาบาลตามระดับอาการที่เหมาะสม เช่น อาการปานกลาง สีเหลืองจะส่งหอผู้ป่วยเฉพาะกิจโควิด (Cohort Ward) โรงพยาบาลบางกรวย, โรงพยาบาลบางใหญ่, โรงพยาบาลบางบัวทอง 1 และโรงพยาบาลบางบัวทอง 2 หากอาการหนักสีแดงจะประสานส่งโรงพยาบาลพระนั่งเกล้า นอกจากนี้ ยังรับผู้ป่วยที่มีอาการดีขึ้นจากโรงพยาบาลต่างๆที่กลับมาเป็นสีเขียวมาดูแลด้วย เพื่อให้โรงพยาบาลมีเตียงมากขึ้น ส่วนโรงพยาบาลพระนั่งเกล้า ขณะนี้มีผู้ติดเชื้อโควิดอาการหนักเข้ารับการรักษาประมาณ 9-10 รายต่อวัน เตรียมขยายเตียงรับผู้ติดเชื้ออาการหนักให้ได้ 20 เตียง
********************************5 พฤษภาคม 2564
วันพุธที่ 5 พฤษภาคม 2564
สธ.-กทม. ร่วมบริหารจัดการดูแลผู้ติดเชื้อโควิด 19 ในพื้นที่กทม.
กระทรวงสาธารณสุขจับมือกรุงเทพมหานคร ทำแผนดูแลผู้ติดเชื้อโควิด 19 ในพื้นที่ กทม. ตั้งศูนย์บริหารสถานการณ์ฯทุกเขต เร่งคัดกรองเชิงรุกใน 15 ชุมชนที่มีการติดเชื้อค่อนข้างมาก พร้อมเตรียมเปิดโรงพยาบาลบุษราคัม ขนาด 3,000 เตียง รับผู้ป่วยสีเหลือง
บ่ายวันนี้ (5 พฤษภาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์ณรงค์ สายวงศ์ รองปลัดกระทรวงสาธารณสุข พร้อมด้วย นพ.สุนทร สุนทรชาติ ผู้ตรวจราชการกรุงเทพมหานคร ร่วมแถลงข่าว ในประเด็นการควบคุมโรคโควิด 19 ในพื้นที่ กทม. โดย นายแพทย์ณรงค์ กล่าวว่า กระทรวงสาธารณสุขยินดีให้การช่วยเหลือสนับสนุนการบริหารจัดการโรคโควิด 19 ในพื้นที่ กทม. โดยในด้านการบริหารจัดการเตียง /การส่งต่อผู้ป่วยได้มอบหมายให้กรมการแพทย์ได้เข้าไปสนับสนุน รวมทั้งเปิดศูนย์แรก-ส่งต่อ นิมิตรบุตรรองรับผู้ติดเชื้อตกค้างตามบ้าน และล่าสุดเตรียมจัดตั้งโรงพยาบาลบุษราคัม ขนาด 3,500 เตียง รองรับผู้ติดเชื้อกลุ่มสีเหลืองที่เจ็บป่วยเล็กน้อยถึงปานกลาง จาก กทม. โดยใช้สถานที่ อาคารชาเลนเจอร์ เมืองทองธานี ระดมบุคลากร แพทย์ พยาบาล จาก 60 จังหวัดที่พบการแพร่ระบาดน้อยหมุนเวียนปฏิบัติหน้าที่
ด้าน นพ.สุนทร สุนทรชาติ ผู้ตรวจราชการกรุงเทพมหานคร กล่าวว่า การบริหารจัดการในพื้นที่ กทม. ได้ร่วมกับกระทรวงสาธารณสุข และ ศบค. จัดทำแผนปฏิบัติการเพื่อควบคุมการแพร่ระบาดของโรคโควิด และดูแลผู้ติดเชื้อ โดยจัดตั้งศูนย์บริหารสถานการณ์ฯมีผู้อำนวยการเขตเป็นผู้บัญชาการในทุกเขตของ กทม. ซึ่งใน กทม.มีชุมชน กว่า 2,000 แห่ง และมี 15 ชุมชน ที่มีการติดเชื้อค่อนข้างมาก เช่น ชุมชนคลองเตย ชุมชนสะพานขาว ได้ส่งทีมเชิงรุกเข้าไปตรวจคัดกรอง โดยที่คลองเตยตรวจทุกวันวันละ 1,500 - 2,000 ราย เมื่อพบผู้ติดเชื้อจะนำรายชื่อเข้าระบบการส่งต่อศูนย์เอราวัณ 1669 และทำการเคลื่อนย้ายผู้ติดเชื้อไปยังโรงพยาบาล ,โรงพยาบาลสนาม และ Hospitel ตามระดับอาการ โดยในพื้นที่เขตที่มีการระบาดมากจะมีศูนย์พักรอคอยการส่งต่อนำผู้ติดเชื้อในชุมชนมาเตรียมพร้อมก่อนนำส่งโรงพยาบาล
สำหรับผู้สัมผัสเสี่ยงสูงจะได้รับการดูแลให้กักกันตัวเองที่บ้าน มีชุมชนและการสนับสนุนภาคประชาสังคมเข้าไปดูแลเพื่อลดการแพร่เชื้อ มีการช่วยเหลือเรื่องอาหารสิ่งจำเป็นต่อการดำรงชีวิต ส่วนการฉีดวัคซีนในพื้นที่ที่มีการแพร่ระบาดจำนวนมาก เช่น ชุมชนคลองเตยเริ่มดำเนินการไปแล้วทั้งห้างสรรพสินค้า และโรงเรียนต่างๆ
********************************5 พฤษภาคม 2564
วันพฤหัสบดีที่ 6 พฤษภาคม 2564
ทัณฑสถานโรงพยาบาลราชทัณฑ์ กระทรวงยุติธรรม ให้บริการตรวจโควิด-19 ฟรี แก่ประชาชนทั่วไปที่มีความเสี่ยง
ทัณฑสถานโรงพยาบาลราชทัณฑ์ กระทรวงยุติธรรม ให้บริการตรวจโควิด-19 ฟรี แก่ประชาชนทั่วไปที่มีความเสี่ยง
กรมราชทัณฑ์ โดยศูนย์บริการตรวจเชื้อไวรัสโคโรนา 2019 (PCR) ทัณฑสถานโรงพยาบาลราชทัณฑ์ พร้อมเปิดให้บริการรับตรวจคัดกรองเชื้อโควิดให้แก่เจ้าหน้าที่ราชทัณฑ์และบุคลากรในสังกัดกระทรวงยุติธรรม หน่วยงานภาครัฐ รวมถึงประชาชนทั่วไปที่มีประวัติเสี่ยงต่อการสัมผัสเชื้อ โดยไม่มีค่าใช้จ่ายในการตรวจ เพื่อเป็นการแบ่งเบาภาระ และลดความแออัดในโรงพยาบาลสังกัดกระทรวงสาธารณสุข โดยจะรับตรวจหาเชื้อสำหรับประชาชนทั่วไป ในวัน-เวลาราชการ วันละ 100 ราย ส่วนวันหยุดราชการและวันหยุดนักขัตฤกษ์ รับตรวจวันละ 200 ราย
ผู้ที่สนใจสามารถขอเข้ารับบริการได้ที่หน้าตึกอำนวยการ ทัณฑสถานโรงพยาบาลราชทัณฑ์ ถนนงามวงศ์วาน แขวงลาดยาว เขตจตุจักร กรุงเทพมหานคร ระหว่างเวลา 08.30 – 14.30 นาฬิกาหรือสอบถามเพิ่มเติมที่หมายเลขโทรศัพท์ 0-2953-3999 ต่อ 1345 (ส่วนการพยาบาล)
โดยก่อนให้บริการจะมีเจ้าหน้าที่คัดกรองตามเกณฑ์ประเมินความเสี่ยงก่อนทำการตรวจ และจะแจ้งผลให้ทราบภายใน 72 ชั่วโมงหลังการตรวจผ่านทาง SMS (กรณีไม่พบเชื้อ) หรือหากพบการติดเชื้อ จะมีเจ้าหน้าที่โทรศัพท์แจ้งผลพร้อมแนะนำการรักษา
กรมราชทัณฑ์ กระทรวงยุติธรรม ขอส่งกำลังใจให้เจ้าหน้าที่เรือนจำและทัณฑสถานทั่วประเทศ ตลอดจนพี่น้องประชาชนทุกคน ร่วมกันปฏิบัติตามมาตรการ D-M-H-T-T-A อยู่ห่างไว้ ใส่หน้ากากอนามัย/หน้ากากผ้า หมั่นล้างมือ ตรวจวัดอุณหภูมิ ตรวจหาเชื้อ ใช้แอปพลิเคชั่นไทยชนะและหมอชนะอย่างเคร่งครัด เพื่อให้พวกเราทุกคนผ่านพ้นวิกฤตการณ์ครั้งนี้ไปด้วยกัน
วันพุธที่ 5 พฤษภาคม 2564
สาธารณสุขตั้งโรงพยาบาลสนามรองรับผู้ป่วยกลุ่มสีเหลืองที่อิมแพค เมืองทองธานี ช่วยลดความแออัดโรงพยาบาลสำหรับรักษาผู้ป่วยอาการหนัก
สาธารณสุขตั้งโรงพยาบาลสนามรองรับผู้ป่วยกลุ่มสีเหลืองที่อิมแพค เมืองทองธานี ช่วยลดความแออัดโรงพยาบาลสำหรับรักษาผู้ป่วยอาการหนัก
วันที่ 5 พ.ค. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า กระทรวงสาธารณสุข ได้รายงานให้ที่ประชุมคณะรัฐมนตรี(ครม.) รับทราบการดำเนินการตั้งโรงพยาบาลสนามที่อิมแพค ชาเลนเจอร์ เมืองทองธานี จ.นนทบุรี โดยจะให้เป็นโรงพยาบาลสนามสำหรับรองรับผู้ป่วยโควิด-19 กลุ่มสีเหลือง ซึ่งเป็นกลุ่มผู้ป่วยที่มีอาการ แต่อาการไม่รุนแรงและเหนื่อยหอบ หายใจเร็ว จากเดิมผู้ป่วยกลุ่มนี้จะถูกส่งตัวเข้ารักษาในโรงพยาบาลเช่นเดียวกับผู้ป่วยกลุ่มสีแดงซึ่งเป็นกลุ่มมีอาการรุนแรง คือมีอาการหอบ เหนื่อย หายใจลำบาก ปอดอักเสบรุนแรง มีภาวะปอดบวม
ทั้งนี้ กระทรวงสาธารณสุขได้ประเมินแล้วว่าการตั้งโรงพยาบาลสนามสำหรับผู้ป่วยกลุ่มสีเหลืองนี้จะช่วยลดภาระของโรงพยาบาลทั้งรัฐและเอกชนในกรุงเทพฯและปริมณฑลลง เพื่อให้ส่วนของโรงพยาบาลมีพื้นที่รองรับผู้ป่วยกลุ่มสีแดงที่มีอาการหนักได้มากขึ้น
ส่วนของพื้นที่รองรับผู้ป่วยกลุ่มสีเขียว คือ ผู้ป่วยที่มีผลยืนยันว่าติดเชื้อโควิด-19 แต่ไม่มีอการ หรือมีอาการเล็กน้อย เช่น ไข้ ไอ น้ำมูก ตาแดง ผื่นขึ้น ซึ่งใช้โรงพยาบาลสนามทั่วไปและHospitel อยู่นั้น เวลานี้มีพื้นที่เพียงพอ ยังไม่มีความจำเป็นต้องจัดหาพื้นที่เพิ่ม
น.ส.ไตรศุลี กล่าวว่า สำหรับข้อมูลโรงพยาบาลสนาม ณ อิมแพค ชาเลนเจอร์ เมืองทองธานี จากที่นายอนุทิน ชาญวีรกูล รองนายกรัฐมนตรีและรมว.ได้ลงพื้นที่เพื่อวางแผนนั้น ที่นี่จะรองรับผู้ป่วยได้ประมาณ 5,200 เตียง โดยใช้พื้นที่อาคาร 1 และ 2 อาคารละ 2,000 เตียง ส่วนอาคาร 3 เตรียมพร้อมสำหรับผู้ป่วยที่มีอาการ ภายในจะตั้งเต็นท์ความดันลบ มีเครื่องช่วยหายใจ สามารถรองรับได้ 1,200 เตียง
ทั้งนี้ หลังจากนี้กรมสนับสนุนบริการสุขภาพ เข้าไปจัดการในพื้นที่ ทั้งระบบระบายอากาศ ระบบระบายน้ำ ระบบบำบัดน้ำเสีย ระบบกล้องวงจรปิด ให้ได้ตามมาตรฐานและร่วมกับภาคเอกชนอื่น ๆ ติดตั้งสัญญาณอินเตอร์เน็ตต่อไป
รองโฆษกประจำสำนักนายกรัฐมนตรี กล่าวว่า กระทรวงสาธารณสุขยังได้รายงานเกี่ยวกับการรักษาผู้ป่วยโควิด-19 ว่า ขณะนี้ขั้นตอนการรักษาได้เริ่มมีการให้ยาฟาวิพิราเวียร์สำหรับผู้ป่วยที่เริ่มมีอาการในระยะเริ่มต้นด้วย เพื่อเป็นการหยุดยั้งการอักเสบของปอด และยืนยันว่าขณะนี้ปริมาณยามีเพียงพอ จากที่ได้มีการนำเข้ามามา 2 ล้านเม็ดในช่วงปลายเดือนเม.ย. ซึ่งมีการกระจายไปยังโรงพยาบาลทั่วประเทศทั้งรัฐและเอกชนแล้ว 1 ล้านเม็ด อยู่ในคลังกลาง 1 ล้านเม็ด อยู่ระหว่างการสั่งซื้ออีก 3 ล้านเม็ด จะเข้ามาในประเทศภายในเดือนพ.ค.นี้ และองค์การเภสัชกรรมยังมีแผนการผลิตยาชนิดนี้เองในประเทศด้วย
---------------------